b'\n_START_ARTICLE_\nLimap\xc3\xa4\xc3\xa4t\n_START_SECTION_\nLajit ja anatomia\n_START_PARAGRAPH_\nLimap\xc3\xa4iden heimoon kuuluu yhdeks\xc3\xa4n tai kymmenen lajia kahdessa suvussa, jotka ovat Beryx ja Centroberyx. Lajeja ovat muun muassa hohtolimap\xc3\xa4\xc3\xa4 (Beryx splendens) ja pohjanlimap\xc3\xa4\xc3\xa4 (Beryx decadactylus). Lajit kasvavat korkeintaan noin 60\xc2\xa0cm pitkiksi. Heimon lajeille tyypillist\xc3\xa4 ovat punaiset suomut ja hyvin suurikokoiset silm\xc3\xa4t. My\xc3\xb6s suu on suuri. P\xc3\xa4\xc3\xa4n aistikanavat ovat hyvin kehittyneet ja sijaitsevat limat\xc3\xa4ytteisiss\xc3\xa4 onkaloissa. Selk\xc3\xa4ev\xc3\xa4 on lyhyehk\xc3\xb6 ja pyrst\xc3\xb6 voimakkaasti haarautunut. Poikasilla ja nuorilla limap\xc3\xa4ill\xc3\xa4 rinta- ja vatsaev\xc3\xa4t ovat pidemm\xc3\xa4t kuin aikuisilla yksil\xc3\xb6ill\xc3\xa4.\n_START_SECTION_\nLevinneisyys ja elintavat\n_START_PARAGRAPH_\nLimap\xc3\xa4iden heimon lajeja tavataan Atlantista, Intian valtamerest\xc3\xa4 ja Tyynenmeren keski- ja l\xc3\xa4nsiosista trooppisissa ja lauhkeissa vesiss\xc3\xa4. Ne el\xc3\xa4v\xc3\xa4t tyypillisesti 200\xe2\x80\x93 600 metrin syvyydess\xc3\xa4, mutta niit\xc3\xa4 on tavattu aina 1\xc2\xa0300 metrin syvyydess\xc3\xa4 merenpinnasta. Kalat voivat siirty\xc3\xa4 \xc3\xb6isin l\xc3\xa4hemm\xc3\xa4s pintaa. Limap\xc3\xa4iden ravinto koostuu kaloista, \xc3\xa4yri\xc3\xa4isist\xc3\xa4 ja nilvi\xc3\xa4isist\xc3\xa4._NEWLINE_Beryx-suvun lajit ja erityisesti pohjanlimap\xc3\xa4\xc3\xa4 ovat arvostettuja ja taloudellisesti merkitt\xc3\xa4vi\xc3\xa4 ruokakaloja. Limap\xc3\xa4it\xc3\xa4 kalastetaan trooleilla ja pitk\xc3\xa4siimakalastuksena.'